รีวิวนี้จะเป็นรีวิวต่อเนื่องจากที่ผมรีวิวร้าน Okami Sushi ที่ The Crystal SB ราชพฤกษ์นะครับ

เป็นปกติเมื่อทานอาหารคาวเสร็จ ก็ต้องหาอาหารหวานตบท้าย โดยเฉพาะเมื่อได้มาเปิดหูเปิดตาที่ใหม่ๆ แบบนี้ และร้านที่ผมจะรีวิวในครั้งนี้ชื่อว่า "DaiKori" ครับ โดยร้านนี้อยู่บนชั้น 3 ของ The Crystal SB ราชพฤกษ์ ชั้นเดียวกับโรงหนัง SF ครับ อยู่ใกล้ๆ กับ Okami Sushi เลย เรียกได้ว่าเดินไม่ถึง 20 ก้าวครับ

โดยร้านนี้ผมกับภรรยาเล็งไว้ก่อนแล้วว่า เดี๋ยวจะมาทดลองชิมหลังจากกินอาหารคาวเสร็จ ด้วย 3 สาเหตุ ก็คือ

1. ไม่เคยลอง
2. ภาพน่ากิน
3. มีโปรโมชั่นเด็ด วันนี้วันสุดท้าย ฮา

ซึ่งเหตุผลข้อ 3 นั้นหนักแน่นเพียงพอให้ผมต้องมากินแม้จะอิ่มอาหารคาวขนาดไหน เอิ้กๆ

สำหรับโปรโมชั่นของร้านก็ตามนี้เลยครับ

- ทานครบ 200 บาท รับฟรี คูปอง 69 บาท
- ทานครบ 400 บาท รับฟรี คูปอง 179 บาท
(โปรโมชั่นดังกล่าว หมดวันที่ 31 ธค. 57 นะครับ)

------------------------------------

วันที่ทาน : อังคารที่ 31 ธ.ค. 57
เวลาประมาณ 20.30 น.
สาขา : The Crystal SB ราชพฤกษ์

สัญลักษณ์ของร้านครับ รูปการ์ตูนเด็กผู้ชายผมสีฟ้าๆ ครับ

หลังจากผมเข้าไปในร้านแล้ว ก็เริ่มดูเมนู ซึ่งต้องบอกไว้เลยว่าผมไม่มีอะไรที่รู้จักเกี่ยวกับร้านนี้ในหัวก่อนจะเดินเข้ามาเลยครับ

ในที่สุดหลังจากเปิดเมนูไป เปิดเมนูมา ผมก็ทำการสั่ง "สตรอเบอรี่ ลาวา โคริ โทสต์" จำนวน 1 ที่ ราคา 199 บาทครับ ต้องบอกว่านี่เป็นโทสต์อย่างที่ 3 ที่ผมทำการสั่ง เพราะ 2 อย่างแรกที่เล็งไว้ วัตถุดิบไม่ครบ ทำให้ทางร้านไม่สะดวกรับ order แย่จัง.....สงสัยผมจะมาดึกไป

โดยรวมๆ ผมว่าหน้าตาเมนูของร้านนี้ดูน่ารักดีนะครับ

หลังจากพนักงานรับ order ไปเสร็จ และผมนั่งรอไปซักพัก ในที่สุดผมก็คิดได้ว่า "เฮ้ย.......เมื่อกี้ตูสั่ง order ไป 199 บาท นี่นา สั่งอีกแค่ 1 บาทก็จะได้ คูปองกินฟรี 69 บาท" แล้วนี่

เมื่อคิดได้ดังนั้น ผมก็เลยเปิดเมนู และเลือกสิ่งที่ถูกที่สุด ตอนแรกจะสั่งน้ำเปล่า ราคาขวดละ 20 บาท แต่คุณภรรยาสะกิดทักมาว่า สั่งทอปปิ้งสิคะ ราคา 12 บาทเอง ฮา 

ผมก็เลยสั่งลำไยเพิ่มมา 1 อย่าง และถามพนักงานว่า สามารถรับสิทธิ์คูปองฟรีได้มั้ยครับ ซึ่งตอนแรกพนักงานแจ้งว่า วันนี้วันสุดท้ายแล้วค่ะ แจกคูปองไปก็ใช้ไม่ทัน ผมก็เลยแจ้งว่าเดี่ยวผมจะทานต่อเลยครับ ซึ่งพนักงานก็แจ้งกลับมาว่าได้ค่ะ แต่ต้องทำการเคลียร์บิลนี้ก่อน

หลังจากผมนั่งรอซักพัก เมนูที่สั่งก็มาครับ โดยจะมาทั้งหมด 3 จานได้แก่ จานใหญ่ที่มีขนมปัง 3 แผ่นและไอศรีม จานที่สองเป็นน้ำแข็งไส (ผมสั่งรสเลมอน) และถ้วยเล็กๆ คือน้ำเชื่อมครับ ส่วนทอปปิ้งลำไยที่สั่งเพิ่ม 12 บาท ได้มา 3 ลูกครับ

เอาล่ะ เมื่อทุกอย่างพร้อมแล้วก็เริ่มชิมกันได้ครับ รสชาติโดยรวมๆ ของเมนูนี้ ถือว่าอร่อยและน่าประทับใจเลยครับ โดยขนมปัง 3 แผ่นที่เห็นนั้น ถ้าดึงออกมาจะพบว่าทางร้านมีการแบ่งเป้นสี่เหลี่ยมเล็กๆ ไว้ให้แล้วด้วยครับ

ขนมปังและไอศรีมถือว่าสอบผ่าน ส่วนผลไม้ผมว่ากีวีกับสตรเบอรี่เปรี้ยวไปนิดนึงครับ ไม่แน่ใจว่าเฉพาะวันนี้หรือเป็นความตั้งใจของร้านที่อยากจะให้ออกมารสชาติเปรี้ยวเพื่อตัดกับความหวานครับ

หลังจากชิมเสร็จเรียบร้อยผมก็เรียกพนักงานมาเช็คบิลครับ ราคาทั้งหมดรวม 211 บาท (199+12 บาท) ไม่มี vat และ service charge แล้วครับ

ซึ่งพนักงานที่มาเก็บเงินที่โต๊ะผมเป็นอีกคนกับคนที่รับ order ผมก็ถามถึงคูปอง 69 บาท พนักงานคนนี้ก็แจ้งว่าโปรหมดวันนี้แล้วครับ ไม่สามารถนำมาใช้วันหลังได้ รวมทั้งวันนี้ครัวปิดแล้ว ซึ่งผมก็ตอบกลับไปว่าผมต้องการจะใช้วันนี้เลย และได้มีการถามก่อนแล้วว่าสามารถใช้ได้แต่ต้องรอเช็คบิลก่อน จึงได้ทำการสั่ง order แรกไป ซึ่งในที่สุดน้องพนักงานคนนี้ก็แจ้งว่าเดี๋ยวจะจัดการให้ครับ ตรงนี้ก็ต้องขอขอบพระคุณน้องพนักงานคนนี้มากครับที่ถือว่ามี service mind ที่ดี ดูแลแก้ปัญหาได้ดีเยี่ยมครับ

สำหรับเมนูที่ผมขอรับฟรีตามโปรโมชั่นก็คือ Mixed Berry Granita ครับ โดยใช้เวลาไม่นานเมนูนี้ก็มาเสิร์ฟที่โต๊ะครับ

หลังจากเห็น order ผมก็รู้สึกผิดหวังเล็กน้อย เพราะเท่าที่ดูรูปจากเมนู ความสูงของน้ำแข็งใสน่าจะมากกว่านี้ ไม่แน่ใจว่าเป็นเพราะ order ฟรี หรือในเมนูนั้นเป็นภาพเพื่อการโฆษณาเท่านั้น แต่ไม่สามารถทำได้จริงเพราะว่าน้ำแข็งไสมิทธิ์ที่จะร่วงได้ง่ายๆ

สำหรับรสชาติ ของเมนูนี้ผมว่าโอเครับได้ครับ เหมาะสมกับราคาครับ ครั้งหน้าถ้ามีโอกาสจะลองชิมรสอื่นดูบ้างครับ

เอาล่ะครับ ในที่สุดก็มาถึงบทสรุปกันแล้ว ผมให้คะแนนตามนี้นะครับ

รสชาติ : อร่อย ถูกปากผม โดยเฉพาะโทสต์ครับ ถ้ามีโอกาสก็จะหาโอกาสไปทานอีก เพราะคนน่าจะน้อยกว่าร้านอื่นๆ ไม่ต้องรอต่อคิวนาน ส่วนน้ำแข็งไส ผมว่ารสชาติไม่ต่างจาก Sfree ครับ

ความหลากหลาย : เมนูมีหลายประเภทดีครับ ดูน่ากิน  เวลาไปกินกับเพื่อนน่าจะสั่งได้หลากหลายและสนุกกับการแย่งกันกินครับ 

ราคา : ผมว่าสมเหตุสมผลครับ เท่าที่จำได้ราคาไม่ต่างจาก Sfree ถือว่าเป็นคู่แข่งที่สมน้ำสมเนื้อกันครับ

ก็จบลงแล้วนะครับกับการรีวิวครั้งนี้ ซึ่งความคิดเห็นทั้งหมดในนี้ถือเป็นความคิดเห็นส่วนตัวนะครับ และต้องขออภัยเป็นอย่างสูงถ้าข้อมูลอะไรผิดพลาดไปบ้าง ตกหล่นไปบ้าง หรือเขียนอะไรที่ทำให้ใครไม่พอใจครับ

แล้วพบกันใหม่ใน review หน้าครับ

ขอบคุณทุกท่านที่ติดตามอ่านจนจบครับ